'Kommunikasie bemoeilik vriendskap' | Netwerk24
'Kommunikasie bemoeilik vriendskap'
12 Julie 2019 10:19
Michael Schumacher behou die rekord vir die meeste F1-wêreldtitels. Foto: Getty Images
Jean Todt, voormalige grootbaas van Ferrari, het nie goeie nuus om te deel oor Michael Schumacher se gesondheid nie.
Todt is steeds een van die sewemalige Formule Een-wêreldkampioen se beste vriende. Hy was vandeesweek deel van ’n spesiale huldeblyk aan Schumacher by die Goodwood Festival of Speed in West Sussex, Engeland.
Such a wonderful celebration of Michael’s spectacular @F1 career with Corinna here at @FOSGoodwood pic.twitter.com/bMoS3rNAxH
— Jean Todt (@JeanTodt) July 7, 2019
Stuff berig Todt sê hy is hartseer om te aanvaar dat sy vriendskap met Schumacher nooit weer dieselfde gaan wees nie.
Nuus oor die Duitser se gesondheid is skaars, maar Todt sê Schumacher sit die stryd voort terwyl sy gesin goed na hom omsien.
“Sy gesin baklei net so hard soos hy, maar natuurlik kan ons vriendskap nie dieselfde bly as voorheen nie, want kommunikasie ontbreek,” sê hy.
Baie min inligting is bekend oor die 50-jarige Schumacher se toestand sedert hy in Desember 2013 ernstige breinbeserings in ’n ski-ongeluk in die Franse Alpe opgedoen het.
“Al wat ek kan sê is dat sy gesin hom goed versorg en hy baklei steeds hard,” sê Todt.
Luca Badoer, ’n voormalige kollega van Schumacher by Ferrari, het onthul die motorsportlegende se toestand laat nie toe vir baie besoekers nie.
“Net ’n handjievol mense word toegelaat om Schumacher te besoek,” sê hy.
“Sy vrou, Corinna, besluit wie hom mag sien.”
Michael Schumacher en sy vrou, Corinna, in Januarie 2010. Foto: Getty Images
Rubens Barrichello, ’n voormalige Ferrari-spanmaat, sê hy is toegang tot Schumacher geweier.
“Ek het een keer probeer, maar sy gesin het geweier,” sê hy.
“Hulle het gesê ‘dit sal nie jou of hom baat nie’, en dit was dit.”
Meer oor: F1 | Motorsport | Jean Todt | Michael Schumacher
Schumi se vrou, pa praat op kamera
Mick Schumacher: ‘F1 is my lot’